《郑倅生辰》
宋代·陈棣

柯山插空天为隣，飞仙窟宅无纖尘。
降尘孕秀神所相，岂但崧高生甫申。
笑别方壶离紫府，道骨清标映华组。
二十八宿罗心胸，霁月光风映眉宇。
书带家声旧著闻，相国邸第南北分。
人间未省见三绝，天上曾观瑞五云。
笺诗传礼穷家学，岂止谈经能折角。
鼓箧来为碧水游，贤关英俊推先觉。
雄文大手古无伦，安知韩柳非前身。
方期江夏无双誉，只许樊川第五人。
厌直承明祈外补，暂拥屏星左铜虎。
万口争歌王海沂，悬榻已题陈仲举。
籍甚声闻咫尺颜，竚听锋车趣赐环。
归持清禁紫荷橐，却踏彤墀玉笋班。
我今幸遇悬弧旦，敢采民谣书弱翰。
一言何以祝我公，愿辅升平到不穷。

作者简介：宋处州青田人，字鄂父。陈汝锡子。以父荫为桐川掾，官至潭州通判。其诗于南渡之初，已先导宋季江湖之派，大都平易近情，不失风旨。有《蒙隐集》。